
8 iulie 2010
Parc(o)urs – Album Tudor Banuş la Editura Institutului Cultural Român
La Editura Institutului Cultural Român a fost publicat recent albumul trilingv Parc(o)urs al artistului Tudor Banuş, cuprinzând reproduceri ale unor lucrări de grafică şi gravură, ilustraţii de carte, desene de presă şi pictură. Volumul este prefaţat de Geo Şerban, iar imaginile sunt însoţite de texte critice în română, engleză și franceză semnate de Marta Petreu, Alexandre Alexandre, Nina Cassian, Francis Parent, Alain Bosquet, Xavier Bureau, Horia Bădescu, Jean-Philippe Domecq, Klaus Colberg, Ionel Jianu, Liviu Floda, Laurent Danchin, Jean-Luc Chalumeau, Loїck Nicolas, Dominique Maruitte, Michel Dupré, Doina Talmann.
Născut pe 8 iulie 1947 la Bucureşti, Tudor Banuş a absolvit Institutul de Arhitectură şi Urbanism în 1971, iar din 1972 s-a stabilit la Paris, unde a studiat tehnicile picturii în ulei şi gravurii la Facultatea de Belle-Arte. În 1975 a vernisat prima expoziţie personală, la Galeria Shakespeare & Co de lângă Catedrala Nôtre-Dame, urmată, de-a lungul timpului, de peste 60 de expoziţii personale la Paris, Bruxelles, Londra, München, Hamburg, Viena, Geneva, Basel, New York etc. A fost colaborator la publicaţiile New York Times şi Le Monde și a ilustrat numeroase cărţi – printre care, în România, Enciclopedia zmeilor de Mircea Cărtărescu.
„Tudor Banuş are două calităţi care sunt rar reunite în aceeaşi persoană: talentul şi intelectul. E capabil să satisfacă în acelaşi timp şi exigenţa estetică şi pe cea intelectuală. E un foarte important artist contemporan.” – The New York Times
„Pe cărările mele se merge agale, luaţi-o ca invitaţie la acea wanderung, cuvânt care se traduce prin pribegie, dar şi prin rătăcire. Nu vă aşteptaţi să participaţi la ceea ce se numeşte o croazieră de divertisment! Riscăm pe alocuri să rămânem prizonierii spinilor care ne înţeapă în mărăcinişurile vieţii, printre hăţişurile filosofiei, izvoarele subpământene ale esteticului şi straturile argiloase ale geologiei subconştientului. Nu reuşim să evităm poticnirile. În vizibil suntem mai supuşi gustului epocii; eu însă mă situez la antipod: mă simt la unison cu artiştii care nu şi-au pus problema modernităţii, trăind-o în necunoştinţă de cauză! Mi-ar plăcea să merg, pe aceeaşi potecă, în compania unui Callot atât de uman, a unui Hogarth atât de obraznic uneori, a unui Granville plin de fantezie. Asta...ca să nu-i mai deranjez pe bătrânii Bosch, Brueghel sau Dürer. (...) În carte veţi vedea din cine şi din ce se compune lumea mea. Imaginile ignoră trecerea timpului. Descui teme contemporane cu chei de demult, unele ruginite, care au făcut cândva epocă. În spatele uşii deschise, la temelia subconştientului, palpită memoria folclorului românesc, cu acea bogăţie de arhetipuri care-mi conferă o distanţă profitabilă faţă de răvăşita lume în care creez astăzi.” – Tudor Banuş

